Pieriasport: Ώρα ...Ελλάδος!!!
Για περισσότερα από 30 χρόνια, η Εθνική ομάδα πόλο των ανδρών υπήρξε η πιο σταθερή αξία του ελληνικού αθλητισμού, όσον αφορά στα ομαδικά αθλήματα. Ποτέ όμως δεν κατάφερε να συμμετάσχει σε τελικό μεγάλης διοργάνωσης.
Ήρθε η ώρα όμως αυτό να αλλάξει στο 17ο παγκόσμιο πρωτάθλημα, στη Βουδαπέστη.
Δύο φορές βρέθηκε η Εθνική αντιμέτωπη με την Ουγγαρία σε ημιτελικό παγκόσμιου πρωταθλήματος και τις δύο φορές ήττήθηκε μετά από συγκλονιστικές αναμετρήσεις. Το 2003 στη Βαρκελόνη το σκορ ήταν 9-8 ύπερ των Ούγγρων και το 2005 στο Μόντρεαλ 7-6. Δώδεκα χρόνια αργότερα, μας υποδέχονται μέσα στο σπίτι τους. Στις 21:30 στο Άλφρεντ Χάγιος, η ομάδα του Θοδωρή Βλάχου θα μπει… αγριεμένη (όπως είπε και ο ίδιος) στην πισίνα για να χαλάσει τη φιέστα των Ούγγρων μπροστά σε περισσότερους από 9.000 θεατές.
Η προϊστορία δεν ευνοεί την ελληνική ομάδα καθώς δεν έχει καταγράψει νίκη σε επίσημο παιχνίδι επί της Ουγγαρίας. Όμως με την προϊστορία δεν κέρδισε κανείς. Οι Έλληνες διεθνείς έχουν δείξει εξαιρετικό πρόσωπο στο παγκόσμιο πρωτάθλημα και αυτό ήταν που σχολίασαν και οι Ούγγροι στη συνέντευξη Τύπου που παραχώρησαν (για πρώτη φορά) ενόψει του ημιτελικού.
«Η Ελλάδα παίζει εκπληκτική άμυνα, ιδίως στον παίκτη λιγότερο. Είναι τόσο καλοί που δε φαίνεται το αριθμητικό μειονέκτημα. Είναι πολύ δύσκολο να κινηθείς στη ζώνη τους» τόνισε ο προπονητής της Ουγγαρίας Τάμας Μαρς και συμπλήρωσε: «Έχει αποκτήσει μεγάλη αυτοπεποίθηση κατά τη διάρκεια του τουρνουά. Είναι πολύ καλά οργανωμένη ομάδα και έχει πολύ ταλαντούχους παίκτες».
Με τον προπονητή της Ουγγαρίας, συμφώνησε και ο αρχηγός της ομάδας Ντένες Βάργκα. «Η Ελλάδα είναι μία από τις λίγες ομάδες που είναι πραγματικά ενωμένη. Θα πρέπει να κάνουμε το καλύτερο παιχνίδι μας και δε θα είναι αρκετό απλά να διαχειριζόμαστε σωστά τις καταστάσεις. Θα προσπαθήσουμε να επιβάλουμε το ρυθμό μας για να μην κάνουν αργό το παιχνίδι. Η Ελλάδα παίζει πολύ καλά τον παίκτη παραπάνω, της αρέσει να αλλάζει το ρυθμό και να στήνει καταστάσεις στον παίκτη παραπάνω. Εμείς έχουμε προετοιμαστεί για να αντιμετωπίσουμε αυτόν τον τρόπο παιχνιδιού».
Αξίζει να σημειωθεί ότι από το 1973 όταν έγινε το πρώτο παγκόσμιο πρωτάθλημα υδατοσφαίρισης στη Γιουγκασλαβία μέχρι και το 2015 στο Καζάν, η μοναδική διοργανώτρια χώρα που έχει καταφέρει να αγωνιστεί σε τελικό, ήταν το 1994 στη Ρώμη η Ιταλία, η οποία τον κέρδισε κιόλας.
Ετικέτες ΑΛΛΑ ΑΘΛΗΜΑΤΑ, Ελλάδα-Καθημερινή ενημέρωση